Diari Oficial de la Generalitat Valenciana


Sumari del DOGV 4838, del 09-09-2004 (2004/9112)

ORDE de 10 de juny de 2004, de la Conselleria d'Economia, Hisenda i Ocupació, per la qual es convoca el III Concurs del Servef per a Joves Emprenedors que presenten projectes empresarials viables que generen ocupació en l'àmbit territorial de la Comunitat Valenciana, i se n'aproven les bases.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4838

Data del DOGV
:   09-09-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/9112


Data del document
:   10-06-2004

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * premi cultural
    * jove
    * creació d'ocupació
    * distinció honorífica
    * fundació de l'empresa

ORDE de 10 de juny de 2004, de la Conselleria d'Economia, Hisenda i Ocupació, per la qual es convoca el III Concurs del Servef per a Joves Emprenedors que presenten projectes empresarials viables que generen ocupació en l'àmbit territorial de la Comunitat Valenciana, i se n'aproven les bases. [2004/F9112]
  
Amb la finalitat de fomentar l'ocupació i incentivar els joves amb vocació empresarial, la Generalitat Valenciana va crear, l'any 2002, el concurs del Servef per a joves emprenedors. L'any 2003 es van crear cinc modalitats de premis: medi ambient, noves tecnologies, atenció a col·lectius especials, oci i esport i generació d'ocupació. En aquesta última convocatòria s'introduïx com a novetat la potenciació de determinades comarques de l'interior de la Comunitat Valenciana.
  
Per tot això, el concurs del Servef per a joves emprenedors ha esdevingut un important incentiu institucional per als joves empresaris de la Comunitat Valenciana.
  
Per tot això, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Convocatòria
  
Es convoca el III Concurs del Servici Valencià d'Ocupació i Formació (Servef) per a Joves Emprenedors i se n'aproven les bases per què es regix aquesta convocatòria, incloses en l'annex I d'aquesta ordre.
  
Segon. Finançament
  
L'import global màxim destinat a aquest concurs puja a 17.500,00 (dèsset mil cinc-cents) euros i es farà efectiu a càrrec del pressupost del Servef de l'any 2004, dins de la línia pressupostària T5283000, capítol IV, del subprograma pressupostari 322.59.
  
S'atorgarà un primer premi de 2.500 (dos mil cinc-cents) euros i un accèssit de 1.000 (mil) euros en cada una de les següents modalitats:
  
- Medi Ambient;
  
- Noves Tecnologies;
  
- Atenció a Col·lectius Especials;
  
- Oci i Esport;
  
- Generació d'Ocupació i Dinamització de les Comarques d'Interior de la Comunitat Valenciana (únicament les comarques assenyalades en l'annex II).
  
DISPOSICIONS FINALS
  
Primera
  
S'autoritza la Direcció General del Servef per a adoptar les mesures oportunes per al compliment i el desenvolupament d'aquesta ordre i per a resoldre totes les qüestions que es plantegen en la seua interpretació i execució.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra la present Ordre s'hi podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la publicació, o bé recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i dels articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puga exercitar-se'n qualsevol altre que es considere procedent.
  
València, 10 de juny de 2004
  
El conseller d'Economia, Hisenda i Ocupació,
  
GERARDO CAMPS DEVESA
  
ANNEX I
  
Bases del III Concurs del Servef per a Joves Emprenedors
  
1. Objecte del concurs
  
Premiar projectes empresarials viables que creen ocupació a la Comunitat Valenciana.
  
2. Beneficiaris
  
Els emprenedors menors de 30 anys residents a la Comunitat Valenciana que presenten un projecte empresarial viable que genere ocupació en l'àmbit territorial de la Comunitat Valenciana. A aquestos efectes, s'hi inclouen com a beneficiaris els emprenedors que complisquen 30 anys l'any 2004.
  
Si els promotors del projecte són diversos, la majoria de les persones que formen el grup hauran de complir els requisits assenyalats en l'apartat anterior, i la resta dels integrants no podrà tenir més de 35 anys.
  
3. Documentació
  
Els emprenedors que desitgen concursar hauran d'adreçar-se al Servef i presentaran la sol·licitud en imprés normalitzat, que està disponible en la següent adreça d'Internet: www.servef.es, junt amb la següent documentació:
  
a) Identificació del promotor o dels promotors del projecte (fotocòpia compulsada del DNI).
  
b) Memòria explicativa del projecte (en triple versió) que continga (pla d'empresa):
  
- Definició i objecte del projecte.
  
- Lloc de realització del projecte.
  
- Viabilitat del projecte empresarial, amb detall dels aspectes tècnics de producció, de comercialització i economicofinancer.
  
- Pla d'inversions que calga realitzar, amb expressió detallada de les fonts de finançament.
  
- Nombre previst de llocs de treball que es crearan.
  
- Forma jurídica en què es constituirà.
  
- Calendari d'actuacions.
  
c) Dades curriculars dels promotors.
  
d) Juntament amb la documentació citada caldrà aportar un escrit firmat pel representant d'una de les entitats col·laboradores que se citen en l'annex III d'aquesta ordre. En el citat escrit haurà de constar-hi el suport que la citada institució atorga al projecte empresarial i la seua adequació als requisits del present concurs.
  
4. Dels projectes
  
- S'admetran projectes empresarials formalitzats al llarg de l'any 2004, sempre que no hagen iniciat la seua activitat. A aquestos efectes, s'entén que s'ha iniciat l'activitat quan s'ha sol·licitat l'alta en l'Impost d'Activitats Econòmiques.
  
- No es podrà presentar més d'un projecte per persona o grup de persones.
  
- No s'admeten projectes premiats en uns altres concursos.
  
- L'extensió màxima serà de 70 pàgines, escrites amb ordinador, inclosos annexos, plànols, gràfics, etc.
  
- Han d'estar escrites per una sola cara, amb un cos de lletra tipus 12 i a doble espai, deixant marges als costats. Cada projecte inclourà un índex de continguts.
  
- La portada del projecte ha d'incloure únicament el títol. No s'hi ha d'incloure els noms dels autors o les entitats col·laboradores de les quals procedisquen. L'únic senyal d'identitat del projecte serà el títol. L'organització assignarà un codi d'identificació a cada projecte per garantir la confidencialitat entre participants, entitats col·laboradores i jurat.
  
5. Lloc de presentació
  
El lloc de presentació serà, preferentment, en el Registre d'Entrada del Servici Valencià d'Ocupació i Formació (Servef), ubicat a l'avinguda de Navarro Reverter, número 2, 46505 València, o en qualsevol altra forma de les establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. Termini de presentació
  
El termini de presentació dels projectes començarà l'endemà de la publicació de l'ordre de convocatòria en el Diari Oficial de la Generalitat Valenciana i finalitzarà als 30 dies naturals comptadors des de l'endemà de la publicació de l'ordre de convocatoria en el citat diari.
  
7. Criteris de valoració
  
Els criteris de valoració, prenent com a límit els 100 punts, seran els següents:
  
a) Innovació i originalitat del projecte global: 20 punts.
  
b) Viabilitat econòmica, financera i tècnica: 25 punts.
  
c) Creació de llocs de treball: 25 punts.
  
d) Activitat principal: 10 punts.
  
Prevaldran els projectes l'activitat principal dels quals s'inscriga dins dels següents àmbits:
  
- protecció i manteniment de zones naturals,
  
- gestió de residus,
  
- tractament d'aigües,
  
- sanejament de zones contaminades,
  
- implantació d'energies alternatives,
  
- promoció del turisme rural,
  
- promoció del turisme cultural,
  
- desenvolupament cultural,
  
- noves tecnologies de la informació i la comunicació,
  
- atenció de xiquets, persones discapacitades i/o majors,
  
- servicis a domicili,
  
- assistència a joves en dificultat,
  
- inserció de persones afectades per l'exclusió social, i
  
- nous jaciments d'ocupació.
  
e) Perfil de l'emprenedor: 10 punts.
  
S'avaluarà per mitjà d'una prova específica en la qual l'emprenedor haurà de contestar a certes preguntes relacionades amb la presa de decisions.
  
f) Projectes que desenvolupen la seua activitat a les comarques d'interior de la Comunitat Valenciana assenyalades en l'annex II: 10 punts.
  
8. El jurat, la comissió avaluadora i els òrgans assessors
  
El jurat, que avaluarà els projectes presentats en aquesta convocatòria, estarà compost per:
  
- El conseller d'Economia, Hisenda i Ocupació, que el presidirà.
  
- La secretària autonòmica d'Ocupació i directora general del Servef.
  
- La secretària general del Servef, que actuarà com a secretària.
  
- El director general de Formació i Qualificació Professional.
  
- El director general d'Ocupació i Inserció Laboral.
  
Els membres del jurat podran delegar les seues funcions si ho consideren oportú.
  
El jurat decidirà els projectes premiats en les distintes modalitats sobre la base de l'informe emés per la comissió avaluadora. El jurat podrà decidir la divisió dels premis o declarar-los deserts si ho considera oportú.
  
Com a òrgan col·laborador del jurat per a la selecció dels projectes es constituirà una comissió avaluadora que estarà composta per:
  
- El cap de l'Àrea d'Organització i Sistemes d'Informació, que la presidirà.
  
- El cap del Gabinet Tècnic.
  
- La cap del Servici d'Organització, Coordinació i Informació.
  
- Un tècnic o tècnica del Servici d'Organització, Coordinació i Informació, que actuarà com a secretari/ària.
  
Els membres de la comissió avaluadora podran delegar les seues funcions si ho consideren oportú.
  
La citada comissió podrà crear els òrgans assessors que considere necessaris amb la finalitat d'agilitzar el procés de selecció de projectes.
  
9. Resolució del concurs
  
El conseller d'Economia, Hisenda i Ocupació o, si és procedent, la secretària autonòmica d'Ocupació i directora general del Servef, per delegació, resoldrà la present convocatòria sobre la base de la resolució emesa pel jurat.
  
El termini màxim per a dictar i notificar la resolució serà de tres mesos comptats des de la data d'acabament del termini de presentació. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que disposa l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
La resolució, que esgota la via administrativa, serà notificada a tots els participants, i se'n publicarà un extracte en dos periòdics de difusió autonòmica i, opcionalment, a la seu del Servef, als centres Servef de Formació, a la xarxa de centres Servef d'Ocupació, als centres associats d'Intermediació Laboral i a les direccions territorials de Castelló, València i Alacant.
  
La Direcció General del Servef podrà seleccionar alguns dels projectes finalistes per tal d'oferir-los el seu suport institucional per a poder sol·licitar la seua qualificació com a empresa I+E.
  
Els projectes presentats hauran de ser retirats en el termini de tres mesos a partir de la notificació de la resolució del concurs. Els treballs que no es retiren en aquest termini quedaran a disposició del Servef.
  
10. Premis
  
S'atorgarà un primer premi de 2.500 (dos mil cinc-cents) euros i un accèssit de 1.000 (mil) euros en cada una de les següents modalitats:
  
- Medi Ambient;
  
- Noves Tecnologies;
  
- Atenció a Col·lectius Especials;
  
- Oci i Esport;
  
- Generació d'Ocupació i Dinamització de les Comarques d'Interior de la Comunitat Valenciana (únicament les comarques assenyalades en l'annex II).
  
Aquestes dotacions estaran subjectes a les retencions fiscals pertinents de conformitat amb la legislació vigent a aquest efecte.
  
11. Acceptació de bases
  
La participació en el concurs implica l'acceptació de les presents bases.
  
ANNEX II
  
Comarques d'interior de la Comunitat Valenciana
  
- Els Ports,
  
- L'Alt Maestrat,
  
- El Baix Maestrat,
  
- L'Alcalatén,
  
- Alto Palancia,
  
- Alto Mijares,
  
- El Rincón de Ademuz,
  
- Els Serrans,
  
- La Plana de Utiel-Requena,
  
- La Hoya de Buñol,
  
- El Valle d'Ayora,
  
- La Canal de Navarrés,
  
- El Comtat, i
  
- Alto Vinalopó.
  
ANNEX III
  
Entitats que col·laboren en el III Concurs del Servef per a Joves Emprenedors
  
- Província d'Alacant
  
Universitat d'Alacant
  
Universitat Miguel Hernández
  
Fundació Empresa Universitat d'Alacant (FUNDEUN)
  
- Província de Castelló
  
Universitat Jaume I
  
Fundació Universitat Jaume I - Empresa de Castelló
  
- Província de València
  
Universitat de València
  
Universitat Politècnica de València
  
Fundació Universitat Empresa de València (ADEIT)
  
Fundación Universitaria Sant Pablo - CEU
  
Fundación ESTEMA
  
Faculdad Estudios de la Empresa
  
Florida Universitària
  
ESIC. Escuela Superior de Gestión Comercial y Marketing
  
Cambra de Comerç de València